แบงก์ไทยเครดิตออกผลิตภัณฑ์ซื้อทองเงินผ่อน
แบงก์ไทยเครดิต สบช่องราคาทองคำพุ่งปรี๊ด ออกผลิตภัณฑ์ซื้อทองเงินผ่อน ดอกเบี้ย 0.99%
22 มิ.ย. 2553

แบงก์ไทยเครดิต สบช่องราคาทองคำพุ่งปรี๊ด ออกผลิตภัณฑ์ซื้อทองเงินผ่อน ดอกเบี้ย 0.99% 
นายมงคล ลีลาธรรม ประธานเจ้าหน้าที่บริหาร และกรรมการผู้จัดการใหญ่ ธนาคารไทยเครดิต เพื่อรายย่อย กล่าวว่า หลังจากราคาทองค่ำพุ่งสูงขึ้นต่อเนื่อง ธนาคารจึงได้ออกผลิตภัณฑ์ออมเป็นทอง คิดดอกเบี้ยเดือนละ 0.99% โดยผ่อนบาทละ 1,599 ต่อเดือน เป็นเวลา 10 เดือน เท่ากับ 15,990 บาท สำหรับลูกค้าที่ซื้อทองคำแท่งกับบริษัท ออสสิริส และทองคำรูปพรรณกับบริษัท ทองวัชรินทร์
ทั้งนี้ในวันที่ลูกค้าซื้อผลิตภัณฑ์ต้องชำระส่วนต่างที่เหลือ อ้างอิงจากราคาทองคำ ณ วันที่ซื้อ เช่น ทองคำราคา 1.9 หมื่นบาท ลูกค้าต้องชำระเงินครั้งแรกก่อน 3,000 บาท 
นายมงคล กล่าวว่า สาเหตุที่กำหนดการซื้อกับบริษัททั้ง 2 แห่ง เพราะช่วยให้ตรวจสอบประวัติลูกค้าได้ง่าย ซึ่งรูปแบบการซื้อทองเงินผ่อน ถือว่าเป็นการออมเงินในช่วงที่ผลตอบแทนเงินฝากต่ำ อีกทั้งมองว่าราคาทองคำจะเพิ่มสูงขึ้นต่อเนื่อง โดยรูปแบบนี้ได้ดอกเบี้ยต่ำกว่าผ่อนจากบัตรเครดิต ซึ่งร้านทองทั่วไปก็รับผ่อนชำระทองคำ จากบัตรเครดิตอยู่แล้ว แต่ดอกเบี้ยสูง
นายมงคล กล่าวว่า ปัจจุบันธนาคารมีทองคำคงค้างเกือบ 1,000 ล้านบาท โดยตั้งแต่ต้นปีสินเชื่อทองแลกเงินมีอัตราการเติบโต 120% ขณะที่ปีก่อนทั้งปีสินเชื่อทองแลกเงินมีอัตราการเติบโต 150% เนื่องจากร้านทอง และนักลงทุนรายย่อย ได้นำทองมาขอสินเชื่อเพื่อใช้หมุนเวียนในช่วง 2 เดือนที่ผ่านมา จากปัญหาเศรษฐกิจช่วงที่เกิดปัญหาในประเทศ ทั้งนี้กลุ่มลูกค้าของธนาคารแบ่งเป็น 3 กลุ่ม คือ กลุ่มค้าขาย กลุ่มร้านทอง และกลุ่มรายย่อยที่ออมทอง
“แต่สำหรับลูกค้ารายย่อย ตอนนี้ไม่มีทองคำอยู่ในมือกันแล้ว ขายไปหมดก่อนหน้านี้กันแล้ว” นายมงคล กล่าว
นายมงคล กล่าวว่า ปัจจุบันธนาคารมีสินเชื่อคงค้างประมาณ 1.1 หมื่นล้านบาท ในจำนวนนี้แบ่งสัดส่วนเป็น สินเชื่อทอง สินเชื่อที่อยู่อาศัย และสินเชื่อเพื่อการศึกษา 40% สินเชื่อเช่าซื้อรถยนต์ และรถจักรยานยนต์ 37% และสินเชื่อเอสเอ็มอี 23%
ตั้งแต่ต้นปีสินเชื่อรวมมีการเติบโต 30% โดยสินเชื่อทงมีอัตราการเติบโตสูงสุด ซึ่งทั้งปีตั้งเป้าหมายสินเชื่อรวมเติบโต 60% 
ด้านหนี้ที่ไม่ก่อให้เกิดรายได้(เอ็นพีแอล) คงที่ 1.6% จากฐานสินเชื่อรวม เพราะสินเชื่อของธนาคารมีการกระจายตัว อีกทั้งเป็นสินเชื่อเฉพาะกลุ่ม ต่างจากธนาคารพาณิชย์ทั่วไป